ಸಾಮಾನ್ಯ ಜನರ ಜೀವನವೇ ನಿಜವಾದ ಚರಿತ್ರೆ : ಡಾ.ಎಲ್.ಹನುಮಂತಯ್ಯ ಚಿತ್ರದುರ್ಗ : ಕಾಲಮಾನದ ಕ್ರೌರ್ಯಗಳಿಗೆ ಕನ್ನಡಿ ಹಿಡಿಯುವ ಕೆಲಸವನ್ನು ಲೇಖಕರು ಮಾಡುತ್ತಿದ್ದಾರೆಂದು ರಾಜಸ್ಯಭೆ ಸದಸ್ಯ, ಬಂಡಾಯ ಸಾಹಿತಿ ಡಾ.ಎಲ್.ಹನುಮಂತಯ್ಯ ಹೇಳಿದರು. ನಗರದ ಐ.ಎಂ.ಎ.ಹಾಲ್ನಲ್ಲಿ ಭಾನುವಾರ ಏರ್ಪಡಿಸಿದ್ದ ಎಸ್.ಆರ್.ಗುರುನಾಥ್ರವರ ಸಾಹಿತ್ಯ ಮತ್ತು ಸಂಶೋಧನೆ ಕುರಿತ ಉಪನ್ಯಾಸ ಕಾರ್ಯಕ್ರಮದಲ್ಲಿ ಗುರುನಾಥ್ರವರ ಭಾವಚಿತ್ರಕ್ಕೆ ಪುಷ್ಪನಮನ ಸಲ್ಲಿಸಿ ಮಾತನಾಡಿದರು. ಎಷ್ಟೋ ಸಂದರ್ಭದಲ್ಲಿ ಸಣ್ಣ ಧ್ವನಿಗಳು ಯಾರಿಗೂ ಕೇಳದಿರಬಹುದು. ರಾಜಮಹಾರಾಜರು, ಸಾವಂತರುಗಳದ್ದೇ ಚರಿತ್ರೆ ಇತಿಹಾಸವಲ್ಲ. ಸಾಮಾನ್ಯ ಜನರ ಜೀವನವೇ ನಿಜವಾದ ಚರಿತ್ರೆ. ಕಷ್ಟದ ಗಂಟನ್ನು ಸಾಹಿತ್ಯ ಕೃತಿಯಲ್ಲಿ ತರುವ ಪ್ರಯತ್ನ ಮಾಡುವುದೇ ಲೇಖಕನ ಕೆಲಸ ಎಂದರು. ಟೀಕೆ, ಮೆಚ್ಚುಗೆಯನ್ನು ಯಾರು ಸ್ವೀಕರಿಸುತ್ತಾರೋ ಅಂತಹವರು ಸಮಾಜದಲ್ಲಿ ಆದರ್ಶ ವ್ಯಕ್ತಿಗಳಾಗುತ್ತಾರೆ. ಎಸ್.ಆರ್.ಗುರುನಾಥ್ರವರಲ್ಲಿ ಅಂತಹ ಗುಣವಿತ್ತು. ಒಳಗೆ ಸಾಕಷ್ಟು ನೋವು ವೇದನೆಯಿದ್ದರು. ಎಲ್ಲಿಯೂ ಆಕ್ರೋಶವನ್ನು ತೋರಿಸಲಿಲ್ಲ ಎಂದು ಹೇಳಿದರು. ನಿವೃತ್ತ ಪ್ರಾಚಾರ್ಯರು ಹಾಗೂ ಸಾಹಿತಿ ಡಾ.ಸಿ.ಶಿವಲಿಂಗಪ್ಪ ಮಾತನಾಡಿ, ಎಸ್.ಆರ್. ಗುರುನಾಥ್ರವರ ಕೃತಿ ಚಿಂತನೆ, ಸೃಜನಶೀಲತೆಯಿಂದ ಕೂಡಿದೆ ಎಂದರು. ಇತಿಹಾಸ ಸಂಶೋಧಕ ಡಾ.ಎನ್.ಎಸ್.ಮಹಂತೇಶ್ ಮಾತನಾಡಿ, ತಳಸಮುದಾಯ, ದಲಿತ ಸಂಸ್ಕøತಿಯಿಂದ ಬಂದವರ ಚರಿತ್ರೆ ಗುರುನಾಥ್ರವರ ಮೇಲೆ ಪ್ರಭಾವ ಬೀರಿತ್ತು. ಕೆರೆಗೆ ಹಾರವಾದ ಬಂದಮ್ಮನ ಇತಿಹಾಸ ಕೃತಿ ವಿಶಿಷ್ಟವಾಗಿದೆ ಎಂದು ಹೇಳಿದರು. ಜಿಲ್ಲಾ ಕನ್ನಡ ಸಾಹಿತ್ಯ ಪರಿಷತ್ ಅಧ್ಯಕ್ಷ ಡಾ.ದೊಡ್ಡಮಲ್ಲಯ್ಯ ಮಾತನಾಡಿ, ಸಾರಸ್ವತ ಲೋಕದಲ್ಲಿ ಹೆಸರು ಗುರುತಿಸಿಕೊಳ್ಳುವಂತೆ ಬೆಳೆದ ಗುರುನಾಥ್ರವರ ಕೃತಿಯಲ್ಲಿ ದಲಿತರ ಸಂವೇದನೆ ಅಡಗಿದೆ ಎಂದು ಹೇಳಿದರು. ಉಪನ್ಯಾಸಕ ಡಾ.ಎಂ.ಚಿತ್ರಲಿಂಗಸ್ವಾಮಿ, ತಾಲ್ಲೂಕು ಕನ್ನಡ ಸಾಹಿತ್ಯ ಪರಿಷತ್ ಅಧ್ಯಕ್ಷ ದಾಸೇಗೌಡ, ಸಮತಾ ಸಾಹಿತ್ಯ ವೇದಿಕೆ ಅಧ್ಯಕ್ಷ ಪರಶುರಾಮ್ ಗೊರಪ್ಪ, ಕರ್ನಾಟಕ ನಾಟಕ ಅಕಾಡೆಮಿ ಮಾಜಿ ಸದಸ್ಯ ಡಾ.ಬಿ.ಎಂ.ಗುರುನಾಥ್ ಭಾಗವಹಿಸಿದ್ದರು.